Video: Qashqadaryoda tibbiyot xodimlari tunda tozalash ishlariga jalb qilindi

Qashqadaryo viloyati Qarshi tumanida tibbiyot xodimlari tunda tozalash ishlariga jalb qilindi. Mehnat vazirligi holat yuzasidan munosabat bildirdi.
Ma'lum qilinishicha, “Qashqadaryo viloyati Qarshi tuman tibbiyot birlashmasi xodimlari tunda majburiy mehnatga jalb qilingani iddao qilinmoqda” mazmunidagi xabar ijtimoiy tarmoqlarda tarqalgan. Shundan so'ng xabar yuzasidan viloyat Bandlik bosh boshqarmasining Davlat mehnat inspektsiyasi tomonidan o'rganish ishlari o'tkazilgan.

Unga ko'ra, Qarshi tuman tibbiyot birlashmasi reanimatsiya bo'limi boshlig'i tomonidan xodimlarini atrofni tozalash ishlariga majbur qilgani aniqlangan va Ma'muriy javobgarlik to'g'risidagi kodeksning 51-moddasi 1-qismiga (Mehnatga ma'muriy tarzda majburlash) asosan jarimaga tortilgan.
Avvalroq Toshkent viloyatida o'quvchilar dars vaqtida majburiy mehnatga jalb qilingani haqida xabar berilgandi. Shuningdek, Qashqadaryoda ham maktab o'qituvchilari majburiy mehnatga jalb qilingan.